三月一日泊舟宿州城外因縱步至城北遂過天慶觀道士留飲乃歸
作者：呂本中
朝代：宋

paragraphs: 冰霜連暮春，既雨寒愈重。
扁舟纜荒亭，淺水咽微凍。
今晨稍和柔，始覺芳意動。
經旬厭拘束，樂事須一縱。
籃輿無俗情，鴟夷當賓從。
千花犯濃雲，紅紫相餞送。
未知滕薛長，乃若鄒魯鬨。
娉婷北門柳，别淚作凄痛。
陵陂少荒蕪，亦未妨耕種。
道人喜我来，清談破昏夢。
彈琴不須弦，風林助吟諷。
嫰玉擣香秔，浮蛆撥春甕。
嘉蔬剪朝露，奇果市新貢。
西鄰亦可人，明窗碾雙鳳。
人生一飽適，此外更何用。
七年城北交，事與朱阮共。
長詩不成篇，臨行當三弄。
瓊瑶報木桃，爲子末後供。